J. Burian, poslanec: (2006-08-02):
Programové vyhlásenie vlády Slovenskej republiky so žiadosťou o vyslovenie dôvery predložila vláda Slovenskej republiky Národnej rade Slovenskej republiky v súlade s čl. 113 Ústavy Slovenskej republiky. Predseda vlády Robert Fico predniesol Programové vyhlásenie vlády Slovenskej republiky so žiadosťou o vyslovenie dôvery vláde na rokovaní Národnej rady Slovenskej republiky dňa 1. augusta 2006 s tým, že schôdza Národnej rady Slovenskej republiky bola prerušená do 2. augusta 2006. Počas tohto obdobia zasadali výbory Národnej rady Slovenskej republiky. Programové vyhlásenie vlády Slovenskej republiky so žiadosťou o vyslovenie dôvery vláde bolo doručené v písomnej forme poslancom Národnej rady Slovenskej republiky pred schôdzou Národnej rady Slovenskej republiky ako tlač 29. Predseda Národnej rady svojím rozhodnutím č. 27 zo dňa 31. júla 2006 pridelil podľa § 107 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Programové vyhlásenie vlády Slovenskej republiky so žiadosťou o vyslovenie dôvery všetkým výborom okrem Mandátového a imunitného výboru Národnej rady Slovenskej republiky, Výboru Národnej rady Slovenskej republiky pre nezlučiteľnosť funkcií, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby, Osobitného kontrolného výboru Národnej rady Slovenskej republiky na kontrolu činnosti Vojenského spravodajstva, Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu, Výboru Národnej rady Slovenskej republiky na preskúmanie rozhodnutí Národného bezpečnostného úradu na prerokovanie do 2. augusta 2006. Ide o tieto výbory: Výbor Národnej rady pre financie, rozpočet a menu, ústavnoprávny výbor, výbor pre hospodársku politiku, výbor pre kultúru a médiá, výbor pre ľudské práva, národnosti a postavenie žien, výbor pre obranu a bezpečnosť, výbor pre pôdohospodárstvo, výbor pre životné prostredie a ochranu prírody, výbor pre sociálne veci a bývanie, výbor pre verejnú správu a regionálny rozvoj, výbor pre vzdelanie, mládež, vedu a šport, výbor pre zdravotníctvo, výbor pre európske záležitosti, Zahraničný výbor Národnej rady Slovenskej republiky. Predseda Národnej rady Slovenskej republiky súčasne ako gestorský výbor určil Výbor Národnej rady Slovenskej republiky pre financie, rozpočet a menu, ktorý na základe uznesení výborov predloží na schôdzu Národnej rady Slovenskej republiky správu o prerokovaní Programového vyhlásenia vlády Slovenskej republiky so žiadosťou o vyslovenie dôvery vláde vo výboroch a návrhy z rozpravy ako podklady na prijatie uznesenia Národnej rady Slovenskej republiky. Programové vyhlásenie vlády Slovenskej republiky so žiadosťou o vyslovenie dôvery vláde  prerokovali v stanovenom termíne všetky určené výbory Národnej rady Slovenskej republiky a vyslovili súhlas s predloženým Programovým vyhlásením vlády Slovenskej republiky so žiadosťou o vyslovenie dôvery vláde a odporučili Národnej rade Slovenskej republiky Programové vyhlásenie vlády Slovenskej republiky schváliť a vysloviť dôveru vláde Slovenskej republiky. Zároveň Výbor Národnej rady Slovenskej republiky pre financie, rozpočet  a menu odporučil Národnej rade Slovenskej republiky prijať uznesenie, aby požiadala vládu Slovenskej republiky o predloženie upravenej verzie Národného strategického referenčného rámca na prerokovanie vo Výbore Národnej rady Slovenskej republiky pre európske záležitosti a vo výbore pre financie, rozpočet a menu. Gestorský výbor na základe uznesení výborov k Programovému vyhláseniu vlády Slovenskej republiky so žiadosťou o vyslovenie dôvery vláde Slovenskej republiky odporúča Národnej rade podľa čl. 86 písm. f) Ústavy Slovenskej republiky v termíne stanovenom čl. 113 Ústavy Slovenskej republiky 1. schváliť Programové vyhlásenie vlády Slovenskej republiky, 2. vysloviť dôveru vláde Slovenskej republiky. Predmetná správa výborov Národnej rady Slovenskej republiky k  Programovému vyhláseniu vlády Slovenskej republiky so žiadosťou o vyslovenie dôvery bola schválená uznesením gestorského výboru č. 10 z 2. augusta 2006. Výbor určil poslanca Jozefa Buriana za spoločného spravodajcu výborov a zároveň ho poveril, po prvé, predniesť správu výborov na schôdzi Národnej rady Slovenskej republiky, po druhé, navrhnúť Národnej rade Slovenskej republiky postup pri hlasovaní o návrhoch, ktoré vyplynuli z rozpravy, a dať hlasovať o Programovom vyhlásení vlády Slovenskej republiky so žiadosťou o vyslovenie dôvery vláde ihneď po ukončení rozpravy k nemu. Návrh uznesenia Národnej rady Slovenskej republiky je súčasťou tejto správy. Ďakujem za pozornosť.